Efter otte succesfulde år med istølt show i Frederikshavn holder det store arrangement med islandske heste på isarenaen pause i 2018.

Det skriver hovedmanden bag arrangementet, Jan Michael Madsen, på Istølt Frederikshavns Facebook-side. Aflysningen af Istølt 2018 i Frederikshavn skyldes ifølge Jan Michael Madsen travlhed med en række andre projekter her i efteråret. - For at kunne præsentere en istølt event i det niveau som Istølt Frederikshavn er i i dag, skal der være et stærkt og seriøst sponsorgrundlag. Det har på grund af travlhed med andre projekter ikke været muligt at afse den nødvendige tid dette efterår til at sikre sponsorgrundlaget for Istølt 2018, skriver Jan Michael Madsen på Facebook. Istølt-showet var i 2017 særdeldes populært, og det blev afviklet for fuldt hus i Iscenter Nord i Frederikshavn og transmitteret på en række af TV2 Regionernes kanaler.